అక్కినేని నాగేశ్వరరావు
అక్కినేని నాగేశ్వరరావు కృష్ణాజిల్లా వెంకట రాఘవాపురం గ్రామంలో అక్కినేని వెంకటరత్నం, పున్నమ్మ దంపతులకు 1923 సెప్టెంబర్ 20 లో జన్మించారు. చిన్నప్పటి నుండి నాటకాల మీద వున్న ఆసక్తి తోనే 1941 లో పి.పుల్లయ్య దర్శకత్వంలో వచ్చిన ధర్మపత్ని చిత్రం ద్వారా బాల నటుడిగా పరిచయమయ్యారు. ఆ తర్వాత 1944 లో ఘంటసాల బలరామయ్య తెరకెక్కించిన “సీతారామ జననం” సినిమాలో పూర్తి స్థాయి కథానాయకుడిగా నటించారు. నటుడిగా గుర్తింపు తెచ్చుకున్న అక్కినేని 1949 లో అన్నపూర్ణని వివాహమాడారు. ఆయనకు ఇద్దరు కొడుకులు, ముగ్గురు కుమార్తెలు. అక్కినేని వెంకట్, నాగార్జున, సత్యవతి, నాగ సుశీల, సరోజా. ANR ఇప్పటి వరకు తెలుగు, తమిళ, హిందీ భాషల్లో కలిపి నటించిన సినిమాలు 256, ఆయన నటించిన ఆఖరి సినిమా “మనం”. పలురకాల సాంఘిక, పౌరాణిక, జానపద సినిమాల్లో నటించి ప్రేక్షకులను మెప్పించారు. నటసామ్రాట్ బిరుదాంకితుడుగా నటనా ప్రస్థానంలో ఎన్నో పాత్రల్లో నటించి మరెన్నో మరపురాని చిత్రాల్లో తనకు మాత్రమే సాధ్యమయ్యే నటనతో అభిమానులను ఆకట్టుకున్నారు. 1953 లో దేవదాసు చిత్రంతో ప్రేమికుడిగా తన నటనకు గాను విమర్శకుల ప్రశంసలు అందుకున్నాడు. నటసామ్రాట్ అక్కినేని ప్రస్థానం అద్భుతం. 1966 లో విడుదలైన నవరాత్రి సినిమాలో 9 పాత్రల్లో నటించిన ఘనత అక్కినేని కే దక్కింది. 1975 లో భార్య అన్నపూర్ణ పేరు మీద అన్నపూర్ణ స్టూడియోస్ స్థాపించిన అక్కినేని అన్నపూర్ణ బ్యానర్ లో మొదటి సినిమా కళ్యాణి. అన్నపూర్ణ బ్యానర్ లో వచ్చిన మొదటి బ్లాక్ బస్టర్ మూవీ ప్రేమాభిషేకం. 1981 లో వచ్చిన ఈ సినిమా ఓ సంచలనం సృష్టించింది. అక్కినేని నటించిన తొలి స్వర్ణోత్సవ చిత్రం 1971 లో వచ్చిన దసరాబుల్లోడు. తెలుగులో తొలి ద్విపాత్రాభినయం చేసిన నటుడు అక్కినేని నాగేశ్వరరావు. చిత్ర పరిశ్రమని హైదరాబాదుకు రావడానికి ఎంతో కృషి చేశారు. పర భాషా చిత్ర పరిశ్రమ నుండి తెలుగు చిత్ర పరిశ్రమని వేరు చేసి మన పరిశ్రమ ఔన్నత్యాన్ని దేశ విదేశాలకు చాటిన మహా నటుడు, నిర్మాత, అన్నపూర్ణ స్టూడియోస్ అధినేత. అన్నపూర్ణ స్టూడియోస్ ని స్థాపించి యువ సామ్రాట్, నవ యువ సామ్రాట్ ఇలా తన వారసులను అందించిన మహా వృక్షం. కళాప్రపూర్ణ గౌరవ డాక్టరేట్ అందుకున్న అక్కినేని 1968 లో పద్మశ్రీ అవార్డు, 1988 లో పద్మభూషణ్, 1989 లో రఘుపతి వెంకయ్య, 1990 లో దాదా సాహెబ్ ఫాల్కే, 1996 లో NTR National అవార్డులు అందుకున్నారు. 2011 లో పద్మవిభూషణ్ అందుకున్న ఏకైక వ్యక్తి, నటుడు. భారతీయ సినీ రంగంలో అక్కినేని చేసిన అత్యుత్తమ సేవలకు గాను గౌరవ పద్మవిభూషణ్ అవార్డును అందుకున్న తొలి తెలుగు నటుడు. అక్కినేనిని జీవిత సాఫల్య పురస్కారంతో సత్కరించిన Telugu Association of North America.
గంగినేని వెంకటేశ్వరరావు
గంగినేని వెంకటేశ్వరరావు(31.12.1924-30.6.2011) అభ్యుదయ సాహిత్యవాది, గేయ, నవలా రచయిత, వినుకొండ మాజీ శాసనసభ్యుడు .గంగినేని జన్మస్థలం నూజెండ్ల  మండలం గురప్పనాయుడు పాలెం . తల్లిదండ్రులు హనుమాయమ్మ, వెంకయ్య..ఆ కాలంలో ఇంగ్లిష్ చదవ కలిగిన, మాట్లాడగలిగిన వ్యక్తిగా గుర్తింపు ఉండడంతో ఆయనను స్థానికులు ఇంగ్లిషు గంగినేనిగా పిలుచుకునేవారు.గంగినేని గుంటూరు ఏసీ కాలేజి లో డిగ్రీ చదువుతూ కమ్మ హాస్టల్‌ లో ఉండేవారు.కమ్యూనిస్టు ఉద్యమ పోరాటాల్లో చురుకుగా పాల్గొనే వారు. లా డిగ్రీని పూర్తి చేశారు. నరసరావుపేట కోర్టులో క్రిమినల్ లాయర్‌గా పనిచేశారు. అంతకంటే ముందు బోధన్ షుగర్ కంపెనీలో మేనేజర్‌గా పనిచేశారు. విద్యార్థి దశలో కమ్యూనిస్టు ఉద్యమాల్లో చురుకుగా పాల్గొంటున్న గంగినేనిని ప్రభుత్వం అరెస్టు చేయడానికి ప్రయత్నించగా కొద్ది కాలం ఆయన అండర్‌గ్రౌండ్‌కు వెళ్లిపోయారు. అప్పుడే పులుపుల శివయ్య తో గంగినేనికి సాన్నిహిత్యం ఏర్పడింది.తెనాలి ప్రాంతానికి చెందిన విద్యావంతురాలు కల్యాణితో పార్టీపెద్దలే వివాహం జరిపించారు. ఆమె చాలాకాలం గుంటూరు మహిళా కళాశాలలో అధ్యాపకురాలిగా చేస్తూ వినుకొండ డిగ్రీ కళాశాల ప్రిన్సిపాల్‌గా వ్యవహరించారు. కల్యాణి సేవలకు గుర్తుగా కళాశాలకు ఆమె పేరు పెట్టారు.ఆయన వివాహ సమయంలో ప్రసిద్ధకవుల కవితలను ఏర్చికూర్చి ఆయన భార్య కల్యాణి పేరు కలిచి వచ్చేలా కల్పన పేరుతో కవితా సంకలనం తయారు చేసి బహుమతిగా ఇచ్చారు. ప్రముఖ సినీ రచయిత పినిశెట్టి ఆయనకు ఆత్మీయుడు.గంగినేని సోదరులలో ఒకరు గుంటూరు జి.వి.ఆర్‌. అండ్‌ ఎస్‌ విద్యాసంస్థల అధిపతి వెంకటేశ్వరావు . 1978లో సీపీఐ అభ్యర్థిగా ఆవుదారి వెంకటేశ్వర్లు పై పోటీచేసి ఓటమి చెందారు. 1981లో సీపీఐ తరపున ప్రత్యక్ష ఎన్నికల్లో సమితి అధ్యక్షుడిగా ఎన్నియ్యారు. 1983లో జిల్లాలో తెలుగుదేశం 18 స్థానాలు కైవసం చేసుకోగా సీపీఐ బలపరిచిన ఇండిపెండెంట్ అభ్యర్థిగా వినుకొండ నుంచి శాసనసభకు ఎన్నికయ్యారు. 1985లో టీడీపీ బలపరిచిన సీపీఐ అభ్యర్థిగా పోటీ చేసి రెండోసారి శాసనసభకు ఎన్నియ్యారు.ఎమ్మెల్యేగా ఉన్న కాలంలో అవినీతికి పాల్పడని వ్యక్తిగా పేరు గడించారు. ఆశయాలకు కట్టుబడి జీవించారు. 1977లో పట్టణంలో పులుపుల శివయ్య స్మారకార్థం స్థూపాన్ని నిర్మించారు. సినిమా థియేటర్లు నిర్మించారు. చివరివరకు డిస్ట్రిబ్యూటర్‌గా కొనసాగారు.మూత్రపిండాల వ్యాధితో 30.6.2011 న మరణించారు.